**Pagrindinės Tado Povilausko mintys**

Lietuva pagal bendrąją žemės ūkio produkcijos vertę ir sukuriamą bendrąją pridėtinę vertę iš vieno hektaro tebelieka Europos Sąjungos valstybių sąrašo gale. Tokios padėties priežastys yra gerai suprantamos ir išdiskutuotos, tačiau faktai rodo, kad sprendimai, kaip didinti ūkininkaujančių asmenų pelną, priimami ir įgyvendinami lėtai ir tie sprendimai yra ne tik valdžios, bet ir pačių ūkininkaujančių atsakomybė. Kokios gi tos priemonės, remiantis kitų šalių pavyzdžiu, gali padėti padidinti pajamas ir pelną iš hektaro šalies mastu. Pirma, pridėtinė vertė hektarui didesnė tose šalyse, kurios nėra tiek daug susikoncentravusios į grūdų ir rapsų auginimą. Lietuvoje didžiausias neigiamas skirtumas tarp eksportuojamų ir importuojamos žemės ūkio produkcijos, arba tai, ko mes patys jau nebepasigaminame pakankamai norėdami patenkinti perdirbėjų eksporto ir savo pačių vartojimo poreikių, yra žaliavinio pieno, kiaulienos, daržovių ir vaisių rinkose. Suprantame, kad kiaulienos sektoriuje mes jau progreso nebepadarysime, tačiau dėmesys kitiems sektoriams iš valdžios pusės negali mažėti. Antra, ūkių stambėjimas, nors ir skamba socialiai neatsakingai, tačiau ji neišvengiamai vyks, o tai turėtų didinti našumą ir dėl geresnių galimybių didinti gamybą, ir dėl palankesnių galimybių mažinti sąnaudas. Žinoma, nekalbame apie ūkius, valdančius po keliolika tūkstančių hektarų, tačiau kelių šimtų hektarų ar kelių šimtų melžiamų karvių ūkiai yra pasiekiantys didesnę pridėtinę vertę iš hektaro negu maži ūkiai. Trečia, kooperacija. Apie tai kalbame jau keliolika metų, tačiau nepasitikėjimas vienu kitais vis dar irgi stabdo nuo galimybių dirbant kartu pasiekti geresnių pelningumu rezultatų. Be to, kooperuojantis yra kur kas paprasčiau investuoti į perdirbimo veiklą ir taip ūkininkams pasilikti daugiau pridėtinės vertės sau, o ne perdirbėjų akcininkams. Ketvirta, turime daug gerų pavyzdžių, kai maži ūkiai sugeba pasiekti fantastiškas pajamas ir pelną iš vieno hektaro orientuodamiesi į tokias veiklas kaip daržovių, vaisių auginimą, todėl ši niša ir toliau turėtų būti skatinama valstybės kartu padedant ne tik parduoti vidaus rinkoje, bet ir skatinti kooperaciją ir eksportą. Penkta, dėl klimato kaitos pokyčių žemės ūkio produkcijos ir maisto gamybos sektoriaus laukia labai daug pokyčių ir inovacijų, todėl labai norėtųsi, kad Lietuva neliktų šio proveržio uodegoje, o šoktų į traukinį ir galėtų iš to ateityje gerai uždirbti. Visi šie bendrosios pridėtinės vertės iš hektaro didinimo sprendimai reikalauja ir atitinkamo dėmesio Bendrosios žemės ūkio politikoje. Žinoma, pridėtinės vertės didinimas yra vienas iš tų deklaruojamų politikos tikslų, tačiau suprantame, kad nemažai pinigų ir dėmesio atima kiti tikslai, tokie kaip socialinė kaimo politika. Ir tada gauname, kad valstybė pradeda skatinti ne tuos, kuriuos įsibėgėja ir kurie gali sparčiai didinti pridėtinę vertę, bet tuos, kurie atsilieka ir vargu ar kažkur toliau pajudės su bendrosios pridėtinės vertės didinimu. Galiausiai ir pati ES, nustatydama ribojimus žemės ūkiui, turėtų suteikti visoms šalims vienodas sąlygas, o ne leisti vienoms išsisukinėti ir atidėlioti sprendimus.

*SEB banko ekonomistas Tadas Povilauskas, tel. (8 5) 268 2521,* *tadas.povilauskas@seb.lt**.*

SEB yra pirmaujanti Šiaurės šalių finansinių paslaugų grupė. Esame įsitikinę, kad versliai mąstantys žmonės ir inovatyvios įmonės yra itin svarbūs kuriant geresnį pasaulį. Esame tam, kad ir gerais, ir blogais laikais jiems padėtume įgyvendinti jų siekius ir prisidėtume prie jų sėkmės. Švedijoje ir Baltijos šalyse SEB konsultuoja klientus finansų klausimais ir teikia jiems universalias finansines paslaugas. SEB grupei priklausančių bankų Danijoje, Suomijoje, Norvegijoje ir Vokietijoje pagrindinės veiklos sritys yra verslo ir investicinės bankininkystės paslaugos verslo klientams ir institucijoms. SEB padaliniai veikia 20 pasaulio šalių. SEB grupėje dirba apie 15 tūkst. darbuotojų. Išsamiau apie SEB skaitykite [www.sebgroup.com](http://www.sebgroup.com).